Drífa Viðar
Drífa Viðar (5. mars 1920 - 19. maí 1971) var íslensk myndlistarkona, rithöfundur og kennari.

Foreldrar Drífu voru Katrín Viðar píanókennari (1895-1989) og Einar Indriðason Viðar bankaritari og söngvari (1887-1923). Systir Drífu var Jórunn Viðar píanóleikari og tónskáld. Drífa gekk í hjónaband með Skúla Thoroddsen lækni árið 1947 og eignuðust þau fjögur börn Einar, Theódóru, Guðmund og Jón.

Drífa lauk stúdentsprófi frá Menntaskólanum í Reykjavík árið 1938 og kennaraprófi frá Kennaraskólanum árið 1939. Meðfram kennaranáminu stundaði hún myndlistarnám hjá Jóni Þorlákssyni en árið 1943 hélt hún utan til náms, fyrst til Bandaríkjanna og síðar til Parísar. Í Bandaríkjunum var hún við nám hjá Morris Kantor í Art Students League í New York samtímis þeim Nínu Tryggvadóttur og Louisu Matthíasdóttur. Apstraktverk Drífu sem hún málaði á námsárum sínum eru talin vera fyrstu abstraktverk íslenskrar listakonu. 

Árið 1947 sneri Drífa aftur til Íslands og gekk í hjónaband. Um tíma bjó fjölskyldan í Svíþjóð en heim komin til Íslands, þegar börnin voru orðin eldri tók Drífa upp þráðinn að nýju í myndlistinni en skrifaði einnig um listir, menningu og friðarmál í blöð og tímarit, m.a. skrifaði hún talsvert í tímaritið Melkorka. Hún gaf út tvær bækur, skáldsöguna Fjalldalslilju og smásagnasafnið Daga við vatnið. 

Drífa vann ásamt systur sinni Jórunni að barnatímum í útvarpi og einnig skrifaði hún leikrit fyrir börn. Hún hafði einnig pólitískan áhuga og var virk baráttukona í Samtökum herstöðvaandstæðinga og Menningar- og friðarsamtökum kvenna. 

Drífa lést aðeins 51 árs að aldri árið 1971.

Tilvísanir 
Fólk fætt árið 1920
Fólk dáið árið 1971
Íslenskar konur
Íslenskar myndlistarkonur
Íslenskir rithöfundar
Íslenskir kennarar
Stúdentar úr Menntaskólanum í Reykjavík